SA'ner in Mali ontvoer: Vier jaar later is daar hoop | Maroela Media
Stephen McGown en sy vrou Foto: Skermskoot uit 'n eNCA-video
McGown, wat burgerskap in Suid-Afrika en Engeland het, was op 'n "droom"-motorfietsreis toe hy saam met verskeie ander persone deur gewapende mans uit hul hotel ontvoer is. Hy en 'n man van Swede, Johan Gustafson, word saam aangehou.
Imtiaz Sooliman van die noodverligtingorganisasie het gesê hulle het uiteindelik, ná maande lange gesukkel, kontak gemaak met die twee se ontvoerders.
Maroela Media het vroeër berig Gift of the Givers was nie seker wie die groep ontvoer het of waar hulle aangehou word nie.
Die organisasie het egter nou 'n boodskap ontvang "dat albei gyselaars gesond en in 'n goeie toestand is en vir ons wag".
'n Video is in Junie op YouTube gelaai wat daarop gedui het dat die twee gesond is. Hulle het tradisionele klere aangehad en hulle baarde was lank. McGown het die Suid-Afrikaanse regering en sy familie versoek om te help om sy vrylating te verseker.
Gift of the Givers het sedertdien, op versoek van beide gesinne, gepoog om kontak te maak met die ontvoerders. "Dit was 'n toets vir ons geduld," het Sooliman gesê. "Ons het Vrydag, 20 November, omstreeks 10:00 uiteindelik 'n een minuut lange oproep ontvang om te sê dat ons daardie aand 'goeie nuus' kan verwag. Om 04:00 (Suid-Afrikaanse tyd) het ons 'n boodskap ontvang dat die gyselaars 'n video 'spesiaal vir ons' gestuur het, en dat dit aan niemand anders gegee is nie en dat dit direk in ons hande geplaas sal word."
Sooliman het verduidelik dat die boodskap beteken die gyselaars het Gift of the Givers aanvaar as die persone met wie hulle sal onderhandel, en dat hulle gereed is om 'n 'dialoog' te begin.